አሁን ቀበሌው መዝናኛ ውስጥ ገብተናል፡፡ ቀበሌ ውስጥ ልብ ብለህ ካየህ ብዙ የሚያዝናኑ ነገሮች አሉ፡፡ ብዙ ጊዜ የሚገኙት በዕድሜ ገፋ ያሉ ሰዎች ናቸው፡፡ በቀበሌ መዝናኛ ውስጥ ቆነጃጅት አገኛለሁ ማለት የዋህነት ነው፡፡ ሴቶች ግን ሐብታም ናቸው ማለት ነው? ትልልቅ ሆቴሎች እና ካፌዎች ውስጥ እንጂ የቀበሌ መዝናኛ ውስጥ ዘናጭ ሴት አይቼ አላውቅም፡፡ አይ! የምን ያለ አግባብ ማመስገን ነው ከወቀሳውም ጨመር ላድርግ፡፡ ሴቶች ቀበሌ መዝናኛ የማይገቡት ከወንድ በላይ ሐብታም ሆነው ብቻ ሳይሆን እንደተባለውም እነሱ ስለማይከፍሉ ይሆናል፡፡ በዚያ ላይ ወንድ የሚወዳትን ሴት የትም ውሰደኝ ብትለው ይወስዳታል፡፡ ስለዚህ ቀበሌ አልገባም ካለችው ያው እንደፈረደበት ወደ ሆቴል ወይም ወደ ካፌ ነው፡፡
